A Tanács 3061/95/EK Rendelete
(1995. december 22.)
a Norvégiából származó egyes mezőgazdasági és halászati termékekre vonatkozó közösségi vámkontingens megnyitásáról és kezeléséről szóló 992/95/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a 992/95/EK rendelet [1] rendelkezései szerint közösségi vámkontingenseket nyitottak meg a Norvégiából származó egyes mezőgazdasági és halászati termékekre vonatkozóan; mivel a kontingenseket az Európai Gazdasági Közösség és a Norvég Királyság között 1973. május 14-én megkötött megállapodás [2] szerint biztosították; mivel Spanyolország és Portugália Közösséghez való csatlakozását követően levélváltás formájában megállapodás jött létre a Közösség és Norvégia között, amelyet a 86/557/EGK határozat [3] hagyott jóvá;
mivel az Európai Gazdasági Térségről szóló megállapodás és a Norvégiával levélváltás formájában megkötött és a 93/737/EK határozattal [4] jóváhagyott kétoldalú megállapodás módosította és kiegészítette a fenti megállapodást;
mivel Ausztria, Finnország és Svédország csatlakozását követően a fent említett kontingenseket módosítani kellett, hogy figyelembe vegyék többek között az egyrészről Ausztria, Finnország és Svédország, másrészről Norvégia között a halászati termékekkel kapcsolatban fennálló kereskedelmi megállapodásokat;
mivel ezért kiegészítő jegyzőkönyv született az Európai Közösség és a Norvég Királyság között, amelyet a 95/312/EK határozat [5] hagyott jóvá; mivel e jegyzőkönyv révén a Közösség vállalta, hogy minden egyes évben bizonyos feltételek mellett nulla vámtételű közösségi vámkontingenseket nyit meg számos, Norvégiából származó halászati termék számára;
mivel a szóban forgó vámkontingenseket ennek megfelelően minden év január 1-je és december 31-e között meg kell nyitni; mivel ez év július 1-je előtt nem volt lehetséges e kedvezmények megnyitása, és ezért 1995-re vonatkozóan kivételesen elő kell írni, hogy a kontingenseket július 1-je és december 31-e között, de teljes éves mennyiségre nyissák meg;
mivel levélváltás formájában megállapodás jött létre egyrészről az Európai Közösség, másrészről a Norvég Királyság között egyes mezőgazdasági termékekre vonatkozóan, és ezt a 95/582/EK határozat [6] jóváhagyta; mivel a fent említett megállapodásban a Közösség vállalta, hogy 1995. január 1-jétől kezdődően nulla vámtételű éves közösségi vámkontingenseket nyit meg egyes, Norvégiából származó mezőgazdasági termékek számára,
ELFOGADTA EZT A RENDELETET:
1. cikk
A 992/95/EK rendelet a következőképpen módosul:
(1) Az 1. cikkben a (3) bekezdés helyébe a következő szöveg lép:
"(3) Az Európai Gazdasági Közösség és a Norvég Királyság közötti megállapodáshoz mellékelt kiegészítő jegyzőkönyv 3. cikkének rendelkezéseivel módosított, a termékek származtatásáról és a közigazgatási együttműködés módszereiről szóló jegyzőkönyvet [7] kell alkalmazni."
(2) Az I. és II. melléklet helyébe e rendelet I. és II. melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Az I. mellékletet 1995. január 1-jétől kell alkalmazni, vagy az I. mellékletben jelzett időszakok alatt.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. december 22-én.